અને શિવની સાધનાનો સમય રાત્રિ જ છે. પરંતુ એનો મતલબ એવો નથી કે દિવસે સાધના ન કરવી. દિવસે દર્શન ન કરવાં. દિવસે અભિષેક ન કરવો. એવી કોઇ વાત નથી. એ બધું કરી શકાય. પરંતુ શિવનો સાધનાસંબંધી જે સમય છે એ મધ્યરાત્રિ છે. એટલા માટે આપણે શિવ સાથે રાત્રિ જોડી છે. શિવદિન નથી મનાતો. શિવરાત્રિ જ મનાય છે. એનું ઘણું મહત્ત્વ છે, એટલે શિવની સાધનાનો સમય રાત્રિ જ મનાયો છે. જે કોઇ બુદ્ધપુરુષ હશે એમનો સાધનાકાળ સદૈવ રાત્રિ જ માનવામાં આવ્યો છે. એ રાત્રિમાં સાધના કરે છે. એ રાત્રિ વિશેષ રૂપની જાગૃતિનું નામ છે. તો દાદાજીની ટિપ્પણી કહે છે કે મધ્યરાત્રિએ સ્વયંભૂ શિવલિંગની ઉપાસના કરવી. અને મારું માનવું, જાણવું અને સમજવું છે ત્યાં સુધી બારથી ત્રણ વાગ્યા સુધીનો સમય મહાદેવનો સમય છે. બારથી ત્રણની વચ્ચે કોઇ શિવ ભજે તો અડધી રાતે સૂરજ ઊગે! ચારે બાજુ અજવાળાં થાય! તો જ્યાં સાધનાપદ્ધતિનું સંવિધાન છે ત્યાં સ્વયંભૂ શંકરની પૂજાનો સમય રાત્રિના બારથી ત્રણ દરમિયાનનો છે.